BEC ยันรอ “กสทช.” แจงแนวทางก่อนตัดสินใจ ชี้ยังไม่มีแผนคืนใบฯ หวังพลิกมีกำไรทั้ง 3 ช่อง
BEC ยันรอ “กสทช.” แจงแนวทางก่อนตัดสินใจ ชี้ยังไม่มีแผนคืนใบฯ หวังพลิกมีกำไรทั้ง 3 ช่อง
12 เม.ย. 2562

นายชาคริต ดิเรกวัฒนชัย หัวหน้าคณะผู้บริหารสายกิจการองค์กร บริษัท บีอีซี เวิลด์ จำกัด (มหาชน) หรือ BEC เปิดเผยถึงกรณีคณะรักษาความสงบแห่งชาติ (คสช.) ออก ม.44 เปิดทางให้ผู้ได้รับใบอนุญาตทีวีดิจิทัลสามารถคืนใบอนุญาตได้ และยกหนี้ค่าสัมปทาน 2 งวดสุดท้ายว่า เป็นผลดีกับผู้ประกอบการทีวีดิจิทัลทุกราย แต่ BEC ยังไม่มีแผนที่จะคืนใบอนุญาตในขณะนี้อย่างที่นักวิเคราะห์หลักทรัพย์บางรายคาดการณ์ เพราะต้องพิจารณาในรายละเอียดก่อน
อย่างไรก็ตาม แผนธุรกิจที่บริษัทวางไว้ปีนี้จะเน้นการบริหารงานทั้ง 3 ช่องทีวีให้พลิกกลับมามีกำไร โดยในช่วง 3 เดือนแรกของปีนี้เรตติ้งของช่อง 3HD ดีขึ้นอย่างต่อเนื่อง โดยเฉพาะจากรายการละคร ซึ่งการจัดอันดับเรตติ้งในเดือน มี.ค.62 ของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) พบว่าช่อง 3 HD มีเรตติ้งเป็นอันดับ 2 ต่อเนื่องจากเดือน ก.พ.62 ขณะที่ช่อง 28SD และ ช่อง 13 แฟมิลี่ ยังไม่ได้ทำรายได้มากนัก มีเพียงช่อง 3HD ที่ทำรายได้เป็นหลัก
“คำสั่ง คสช.ยังไม่เคลียร์ จะไปฟัง กสทช. ชี้แจงแนวทางก่อน และต้องดูว่าคุ้มค่าหรือไม่ ช่องเองก็ดูในอนาคต ไม่ได้ดูที่ผ่านมา” นายชาคริต กล่าว
ทั้งนี้ ในเดือน มี.ค.61 คสช.ออกคำสั่ง มาตรการความช่วยเหลือผู้ประกอบการทีวีดิจิทัล ได้แก่ ให้พักชำระหนี้ได้ 3 งวดจาก 5 งวดที่เหลือ โดยบริษัทได้รับมาตรการช่วยเหลือทั้ง 3 ช่องแล้ว ซึ่งการยืดชำระเงินค่าใบอนุญาตขยายเวลาไปถึงปี 63 และในครั้งนี้ คสช.มีคำสั่งให้ยกค่าใบอนุญาตของ 2 งวดสุดท้าย ซึ่งจะต้องรอคำอธิบายจากกสทช.ว่าจะดำเนินการอย่างไร
อนึ่งผลการดำเนินงานในปี 61 BEC มีผลขาดทุน 330.17 ล้านบาท เทียบกับปี 60 มีกำไรสุทธิ 60.01 ล้านบาท